钦定古今图书集成/明伦汇编/氏族典/第147卷 > 孙汉韶
## 钦定古今图书集成/明伦汇编/氏族典/第147卷 > 孙汉韶

按《十国春秋》，后蜀孙汉韶，振武人也。父重进，为后唐
太祖养子，赐姓名李存进，庄宗时与张处球战没于
陈。汉韶仕明宗为武定军节度使，复本姓潞王从珂
之乱也，汉韶与张虔钊等奏合兵讨之。已而虔钊会
官军攻凤翔，留汉韶守兴元，虔钊败归，遂与汉韶两
镇降。高祖明德元年七月，署为永平军节度使。广政
时，改山南西道节度使，移兵攻固镇，扼散关。后主得
尽有秦、凤、阶、成之地者，汉韶与有功焉。俄授左匡圣
都指挥使，又迁捧圣、控鹤都指挥使，兼中书令。十八
年，加武信军节度使，封乐安郡王，罢军职，年七十馀
薨。